Hurtige finter, lækre første berøringer og sambarytmer på fodboldbanen er måske ikke noget, man normalt forbinder med Hjørring, men byens futsalhold kan i fremtiden se frem til at blive mere brasilianske i deres spillestil. For selvom det normalt er spillerne på banen, der stjæler opmærksomheden, så er det for tiden på sidelinjen, at alles øjne er rettet. Klubben har netop ansat den tidligere verdensmester i futsal Sergio Benatti som holdets træner for resten af sæsonen. - Jeg føler mig som et lille barn, der har fået mulighed for at være træner for første gang, siger en glad Sergio Benatti. - Jeg er meget begejstret over at starte det her arbejde. Jeg tror på mine spillere, og alle der er involveret i det her projekt, fortsætter den brasilianske tidligere verdensmester. Flot CV Sergio Benatti har været træner i flere europæiske futsalklubber, og for 15 år siden førte han som træner sit belgiske hold frem til sejren i Champions League. - Det er vildt, det er rigtig stort. Lidt af et scoop, hvis man kan sige det sådan, siger en begejstret og glad sponsorchef i Hjørring Futsal Klub Morten Koch. Hjørring Futsal Klub blev sidste år nummer tre i den vestligedel af den bedste danske futsalrække, men måtte se sig slået i den sidste kamp, inden klubben kunne være med til at spille om medaljer. - Han kommer til at videreudvikle klubben og tage os et skridt længere hele vejen ned igennem alle rækker, så det kommer til at dryppe hele vejen ned gennem Hjørring Futsal, siger Morten Koch. Tror på potentialet Hjørring Futsal Klub er det hold på det laveste niveau, som Sergio Benatti indtil videre har trænet i sine 17 år som træner på topplan i futsal. Kan man frygte, at Sergio Benatti bliver skuffet i Hjørring? - Det har vi tænkt over. Sergio har fået tilsendt alt det materiale, vi har, så han har set, hvad det er vi står for, og han har så vurderet, at han kan rykke det, svarer Morten Koch. - Jeg føler, at alle er motiveret til at tage tingene den rigtige vej. Alle omkring klubben vil føre den et nyt sted hen, og jeg er meget begejstret og tror på potentialet, supplerer Sergio Benatti. Dansk mester Futsalsæsonen er endnu ikke gået i gang, men Hjørring Futsal Klub kan allerede nu mærke en forskel med Sergio Benatti som træner. - Han kan føre os til et Danmarksmesterskab. Han kommer til at ændre futsal i Danmark, siger Morten Koch. Den tidligere verdensmester har været en del af futsal i 46 år, men han har stadig ambitioner for fremtiden. - Det store mål er, at vi kan komme til en finale og rigtig gerne også vinde den, siger Sergio Benatti. Hjørring Futsal Klub spiller første hjemmekamp lørdag den 21. november med den Sergio Benatti på sidelinjen.

Referat:
Sergio Benatti har blandt andet vundet Champions League som træner.